Kristinn Hrafnsson , ritstjóri Wikileaks , segir ótækt að Julian Assange , stofnandi miðilsins , sé látinn sitja inni í öryggisfangelsi innan um hryðjuverkamenn og morðingja . Assange fær tvo heimsóknardaga í mánuði og hefur Kristinn hitt hann í fangelsinu , en segist koma flestum skilaboðum til fangans í gegnum lögmenn hans . Vonast hann til að Assange fái reynslulausn að 26 vikum liðnum eða í desember . Kristinn er á leið til London af þingi Alþjóðablaðamannasambandins í Túnis . Þar mælti hann fyrir ályktun sem ástralska blaðamannasambandið lagði fram um að framsalsbeiðni Julian Assange til Bandaríkjanna yrði harðlega mótmælt . Þegar blaðamaður náði tali af Kristni hafði hann ekki fengið fréttir af því að til stæði að taka mál Assange fyrir í breskum dómstólum í febrúar á næsta ári , en segist hafa átt von á að biðin yrði ekki svo löng . „ En það er ljóst að ekki er verið að keyra þetta fram með miklum látum . “ Assange situr nú inni í öryggisfangelsinu Belmarsh í suðurhluta Lundúna í 52 vikur fyrir að hafa flúið réttvísina og sóst eftir hæli í sendiráði Ekvador þegar til stóð að rétta yfir honum árið 2012 . Þá átti hann einnig yfir höfði sér framsalsbeiðni , en í það skiptið frá Svíum þar sem Assange var ákærður fyrir nauðgun . Kristinn segir ánægjulegt hve mikinn stuðning tillagan hafi hlotið og nefnir í því skyni ályktanir blaðamannafélagsins íslenska , Félags fréttamanna RÚV , auk sambanda sænskra , norskra og þýskra blaðamanna , svo nokkur dæmi séu nefnd . „ Eini ágreiningurinn sem ég fann fyrir var að sumir vildu ganga enn lengra og senda frá sér harðorðari yfirlýsingu , “ segir Kristinn sem segir blaðamenn samhljóða í fordæmingu sinni á þeirri aðför að grunngildum blaðamennskunnar og starfsöryggi stéttarinnar , sem málinu fylgi . „ Við verðum að átta okkur á því að þetta mál er miklu stærra en bara Julian Assange eða Wikileaks . “